ผถห.ใหญ่ SIS แจงเทนเดอร์ 7 บ.ต่ำกว่ากระดาน แค่หวังเพิ่มสัดส่วน ยันไม่มีแผนออกจากตลาดฯ
ผู้ถือหุ้นใหญ่ SIS แจงเทนเดอร์ 7 บาทต่ำกว่ากระดาน แค่หวังเพิ่มสัดส่วน ยันไม่มีแผนออกจากตลาดฯ 
14 ก.ย. 2560

บริษัท เอสไอเอส ดิสทริบิวชั่น (ประเทศไทย) จำกัด (มหาชน) หรือ SIS เปิดเผยว่า บริษัทได้รับแจ้งความประสงค์ที่จะทำคำเสนอซื้อหุ้นทั้งหมดของบริษัทโดยสมัครใจ (Voluntary Tender Offer) จากบริษัท ไทยอัลลิแอนซ์ จำกัด ซึ่งเป็นบริษัทย่อยทางอ้อม ของบริษัท เอสไอเอส อินเตอร์เนชั่นแนล โฮลดิ้งส์ จำกัด ซึ่งเป็นบริษัทจดทะเบียนในตลาดหลักทรัพย์ฮ่องกง และเป็นผู้ถือหุ้นใหญ่ใน SIS จำนวน 165.62 ล้านหุ้น หรือราว 47.3% นอกจากนี้ยังมีกรรมการบริหารอีก 2 คนของบริษัท เอสไอเอส อินเตอร์เนชั่นแนลฯ ถือหุ้นใน SIS อีกราว 486,562 หุ้น หรือราว 0.1%
ขณะที่กรณีดังกล่าวส่งผลให้บริษัท ไทยอัลลิแอนซ์ จำกัด จะทำคำเสนอซื้อหุ้นส่วนที่เหลือราว 184.1 ล้านหุ้น หรือราว 52.6% ในราคาหุ้นละ 7 บาท รวมเป็นมูลค่าประมาณ 1.29 พันล้านบาท อย่างไรก็ตามราคาการทำคำเสนอซื้อหุ้นอาจถูกปรับขึ้นได้ตามภาวะตลาดหุ้น ในอัตราไม่เกิน 10% ของราคาการทำคำเสนอซื้อ ซึ่งจะทำให้มูลค่ารวมสูงสุดของราคาการทำคำเสนอซื้อจะมีมูลค่าทั้งสิ้น 1.42 พันล้านบาท
โดยการทำคำเสนอซื้อหุ้น SIS ครั้งนี้ เนื่องจากบริษัท เอสไอเอส อินเตอร์เนชั่นแนลฯ และบริษัทย่อย มีความประสงค์ที่จะเข้าซื้อและเข้าถือหุ้นใน SIS ในจำนวนที่มากกว่า 51% ซึ่งหากดำเนินการสำเร็จจะทำให้ SIS กลายเป็นบริษัทย่อยของบริษัท เอสไอเอส อินเตอร์เนชั่นแนลฯ โดยทางอ้อม อย่างไรก็ดี หากการทำคำเสนอซื้อไม่สำเร็จตามเงื่อนไขของจำนวนหุ้นที่รับซื้อขั้นต่ำ ผู้ทำคำเสนอซื้อมีสิทธิที่จะยกเลิกการทำคำเสนอซื้อหุ้น SIS
ทั้งนี้ ก่อนการทำคำเสนอซื้อหุ้น SIS ผู้ทำคำเสนอซื้อจะต้องปฏิบัติตามเงื่อนไขบังคับก่อน ซึ่งคาดว่าจะเสร็จสิ้นก่อนหรือภายในเดือนพ.ย.60 คือ ผู้ถือหุ้นของบริษัท เอสไอเอส อินเตอร์เนชั่นแนลฯ มีมติอนุมัติการเข้าซื้อหุ้นของ SIS และไม่มีผลกระทบเชิงลบที่มีนัยสำคัญเกิดขึ้นกับ SIS
โดยผลกระทบเชิงลบที่มีนัยสำคัญ ได้แก่ เหตุการณ์ ข้อเท็จจริง สภาวะ หรือการเปลี่ยนแปลงใด ๆ ที่จะเป็นหรือมีแนวโน้มที่คาดการณ์ได้ว่าจะส่งผลกระทบในเชิงลบ ต่อธุรกิจ ผลการดำเนินงาน ฐานะทางการเงิน หรือสินทรัพย์ของ SIS ไม่ว่าส่วนใดส่วนหนึ่งหรือทั้งหมด ทั้งนี้ เหตุหรือการกระทำดังกล่าวจะต้องไม่เป็นผลจากการกระทำของกลุ่ม SIS หรือเหตุใดๆ ซึ่งรวมถึงการกระทำใดๆ โดย SIS หรืออาจส่งผลกระทบ ทำให้ราคาหุ้นของ SIS ที่ซื้อขายอยู่ในตลาดหลักทรัพย์ฯลดลงอย่างมีนัยสำคัญ
อย่างไรก็ตาม ณ ปัจจุบัน ผู้ทำคำเสนอซื้อไม่มีความประสงค์ที่จะขายสินทรัพย์หลักของ SIS หรือเปลี่ยนแปลงลักษณะการประกอบธุรกิจของ SIS อย่างมีนัยสำคัญ หรือเปลี่ยนแปลงโครงสร้างเงินทุนของ SIS ภายหลังการทำคำเสนอซื้อ ทั้งนี้ ผู้ทำคำเสนอซื้อยังมีความประสงค์ที่จะคงสถานะการเป็นบริษัทจดทะเบียนของ SIS ในตลาดหลักทรัพย์แห่งประเทศไทย (ตลท.) รวมถึงคงสัดส่วนการกระจายการถือหุ้นโดยผู้ถือหุ้นรายย่อย (Free Float) ให้เป็นไปตามกฎหมายของประเทศไทยที่เกี่ยวข้อง
อนึ่ง ราคาหุ้น SIS ล่าสุด ณ เวลา 10.15 น. อยู่ที่ 7.60 บาท ลบ 0.25 บาท หรือ 3.18% มูลค่าซื้อขาย 6.09 ล้านบาท
ทั้งนี้ จากการที่ บริษัท ไทยอัลลิแอนซ์ จำกัด ได้แจ้งความประสงค์ที่จะทำคำเสนอซื้อหุ้นทั้งหมดของบริษัท ในราคาเทนเดอร์เพียงหุ้นละ 7 บาท ซึ่งเป็นราคาที่ต่ำกว่ากระดานซื้อขาย ณ ปัจจุบัน โดยราคาในกระดานซื้อขาย ณ ปัจจุบันอยู่ที่ 7.60 บาท จึงอาจเป็นไปได้ว่าจะไม่มีใครแสดงเจตจำนงขายหลักทรัพย์ให้แก่บริษัท ไทยอัลลิแอนซ์ จำกัด เนื่องจากหากขายหุ้นในกระดานซื้อขายจะได้รับผลตอบแทนที่สูงกว่า แต่อย่างไรก็ตามบริษัท ไทยอัลลิแอนซ์ จำกัด ยืนยันว่าไม่ได้ต้องการเพิกถอนออกจากตลาด เนื่องจากต้องการเพียงแค่เพิ่มสัดส่วนการถือหุ้นเท่านั้น